แบงก์ขยับเกณฑ์ให้กู้รายย่อย
แบงก์เลี่ยงปมหนี้ครัวเรือน ขยับเกณฑ์เงินเดือนให้กู้รายย่อยเป็น 2.5 หมื่นบาทขึ้นไป
31 ก.ค. 2558

แบงก์เลี่ยงปมหนี้ครัวเรือน ขยับเกณฑ์เงินเดือนให้กู้รายย่อยเป็น 2.5 หมื่นบาทขึ้นไป
น.ส.อรอนงค์ อุดมก้านตรง ผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย สายธุรกิจรายย่อย ธนาคารซีไอเอ็มบี ไทย เปิดเผยว่า กลยุทธ์สินเชื่อบุคคลปีนี้มุ่งเน้นกลุ่มพนักงานผู้มีรายได้ประจำต่อเดือนตั้งแต่ 2.5 หมื่นบาทขึ้นไป เพราะยังมีความสามารถชำระหนี้ ส่วนผู้มีรายได้น้อยธนาคารจะระมัดระวังไม่ไปกระตุ้นให้ใช้จ่ายเกินตัว
ทั้งนี้ ธนาคารได้ออกแคมเปญสินเชื่อบุคคลสำหรับพนักงานกลุ่มดังกล่าว คือ บัตรวงเงินกู้อุ่นใจ อัตราดอกเบี้ย 6% นาน 6 รอบบัญชีแรก และต้องได้รับอนุมัติภายในวันที่ 30 ก.ย. 2558 เหมาะสำหรับลูกค้าที่วางแผนใช้เงินในระยะสั้น และลูกค้าหนี้บัตรเครดิตที่มองหาเงินกู้ดอกเบี้ยต่ำมารีไฟแนนซ์หนี้เดิม เพื่อประหยัดต้นทุนดอกเบี้ยเงินกู้ แต่ไม่เหมาะกับลูกค้าที่ต้องการกู้ระยะยาว เพราะหมดโปรโมชั่นดอกเบี้ย 6% นาน 6 รอบบัญชี ดอกเบี้ยจะกลับไปสู่อัตราปกติ 21-27% 
น.ส.อรอนงค์ กล่าวว่า ช่วง 6 เดือนแรกปีนี้ ธนาคารปล่อยสินเชื่อบุคคลแบบไม่มีหลักประกันกว่า 2,000 ล้านบาท สิ้นปีน่าจะให้กู้ได้ 6,000-7,000 ล้านบาท ต่ำกว่าเป้าหมายที่ตั้งไว้ 1 หมื่นล้านบาท ขณะที่เอ็นพีแอลครึ่งปีแรกอยู่ที่ 4.5% แต่คาดว่าสิ้นปีจะปรับลดลง เนื่องจากธนาคารกำลังปรับพอร์ตลูกค้าใหม่
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย กล่าวว่า ธนาคารไม่เน้นเติบโตสินเชื่อบุคคลในปีนี้ เนื่องจากความสามารถในการชำระหนี้ลูกค้าลดลงจากปัญหาหนี้ครัวเรือน แต่จะเน้นทำตลาดขายข้ามผลิตภัณฑ์กับลูกค้าเดิม และปล่อยกู้ลูกค้าใหม่น้อยมาก โดยสินเชื่อบุคคลมีเพียง 1.7 หมื่นล้านบาท มีสัดส่วนน้อยเมื่อเทียบกับพอร์ตสินเชื่อรายย่อยกว่า 2 แสนล้านบาท
สำหรับลูกค้ารายย่อย ธนาคารเน้นเติบโตค่าธรรมเนียม ตั้งเป้า 20-23% โดยสินเชื่อรายย่อยตั้งเป้าโต 5-7% เน้นสินเชื่อบ้านและบัตรเครดิตในกลุ่มผู้มีรายได้ต่อเดือน 3 หมื่นบาทขึ้นไป ภายใต้การคัดกรองลูกค้าที่ระมัดระวัง ส่งผลให้อัตราปฏิเสธสินเชื่อสูงขึ้นจากระดับ 40% มาอยู่ที่ 50% ขณะที่เอ็นพีแอลสิ้นปีจะคุมไว้ไม่เกิน 2% เท่าปัจจุบัน